《七夕》
宋代·李彭

儿时闻天孙，今夕聘河鼓。鸣机应暂停，飞鹊桥边渡。

藁砧倦服箱，舍策息怨语。常时别经年，雪涕作零雨。

念各非妙龄，无复啼着曙。痴儿去蹇拙，芳樽肴核具。

颇怜柳柳州，文字稍誇诩。昔在台省时，模画秘莫睹。

奈何吐愤辞，投荒犹未悟。性与是身俱，巧拙有常度。

何能谒以获，讵有期而去。悠悠区中缘，当今爱体素。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。